Bulls kan maklik by die kruispad belandDis die harde feite en koue werklikheid: die Bulls kan maklik in die spervuur beland as daar besluit word om die reeks te verklein deur van nóg ŉ Suid-Afrikaanse span ontslae te raak. Die Bulls het die afgelope drie jaar verreweg die swakste vertoningslys van die Suid-Afrikaanse spanne in die Superrugbyreeks. Dit kan mos nie waar wees nie, word daar sekerlik in die Jakarandastad gesê. Dit gaan mos nie net oor vertonings nie, maar ook oor infrastruktuur, fasiliteite, spelersgetalle, toeskouerbywoning, die volhoubaarheid en finansiële stand van die maatskappy en historiese agtergrond … Wat dan van die drie Supertitels in 2007, 2009 en 2010? Is die Bulls dan nie die enigste SA span wat nog as kampioen gekroon is nie? Maar wees maar gewaarsku, toe die Lions ŉ paar seisoene gelede van hul Superrugbystatus gestroop is, het dit uitsluitlik oor vertonings gegaan en basta met die res. Só is die mat verlede jaar ook onder die Cheetahs en Southern Kings uitgepluk. Die Sanzaar-base (die beheerliggaam van rugby in die Suidelike Halfrond) het verlede week in Singapoer vergader om oor die toekoms van die reeks te besin. Die huidige uitsaaikontrak verstryk aan die einde van 2020 se reeks en daar is sprake om die reeks uit te brei om dalk ŉ span van Suidsee-Eilande en/of ŉ span van Noord-Amerika in te sluit. Ná die vergadering is ŉ kort verklaring uitgereik waarin daar gesê is dat dit “vrugtevolle” samesprekings was. ŉ Mens weet nie wat alles bespreek is nie, maar sê nou maar daar word besluit om nog ŉ Suid-Afrikaanse span se drade te knip? Die Lions troon die afgelope drie seisoene kop en skouers uit bo die Suid-Afrikaanse franchise’e, met 33 oorwinnings in 45 wedstryde en ŉ wenpersentasie van 73,33%. Boonop het hulle in twee opeenvolgende eindstryde in 2016 en 2017 gespeel. Hulle word gevolg deur die Stormers, wat met 26 oorwinnings in 46 wedstryde en ŉ wenpersentasie van 56,52% volg. Die Sharks spog met 24 oorwinnings in 45 wedstryde (53,33%) en dan volg die Bulls met 19 seges in 45 wedstryde (42,22%). Dís hoekom dit so belangrik is vir die Bulls is om voet in die deur te hou, om vordering te toon en om genoeg diepte te ontwikkel om sodoende die toekoms met vertroue aan te durf.